ŠAFFOVA OSTROHA 

regionálne kolo celoštátnej súťažnej prehliadky sólistov tanečníkov 

v ľudovom tanci
PROPOZÍCIE

Vyhlasovateľ:  
Kysucké kultúrne stredisko v Čadci s poverenia Žilinského samosprávneho kraja
Termín:
Do 30. marca 2008
Miesto konania:

Výber do krajského kola sa uskutoční na základe osobnej účasti poroty u prihlásených, v prípade väčšieho záujmu organizátor rozhodne o mieste a termíne konania regionálnej prehliadky.
Ciele súťaže:

* Podnietiť umeleckých vedúcich, choreografov a interpretov vo folklórnych súboroch a skupinách do vyhľadávania a poznania tradičného tanečného materiálu.
* Podnietiť interpretov do vyhľadávania nielen jednotlivých tanečných motívov, ale aj do vzťahu a zákonitostí, ktoré sa prejavujú v pôvodných charakteristických motivických väzbách v motivických radoch a postupnostiach v tancoch ich pôvodných nositeľov.
* Podnietiť interpretov do dôslednejšieho naštudovania autentického tanca s rešpektom a úctou k jeho pôvodnej forme i pôvodným nositeľom.
* Podnietiť interpretov do tvorivého prístupu, do osobitej interpretácie tanečného materiálu a jeho kvalitnému scénického spracovania.
* Podnietiť interpretov vo folklórnych súboroch a skupinách do aktívnejšieho a kvalitnejšieho tanečného prejavu.
* Odstrániť súťaživosť sólistov tanečníkov s tancami, ktoré sú zjavne časťou väčších rozsiahlejších tanečných kompozícií.
* Vytvoriť priestor na verejnú prezentáciu tanečníkov sólistov, ktorí nie sú organizovaní vo folklórnych súboroch a skupinách.
* Predstaviť tvorivé prístupy tanečníkov v ľudovom tanečnom umení z blízkeho zahraničia.
* Zoznamovať verejnosť s hodnotami ľudového tanca, ako aj s najhodnotnejšími interpretačnými výkonmi.

Zásady a priebeh súťaže:

Súťaž je postupová. Základným stupňom je región. Ak sa v niektorom regióne súťaž neuskutoční pre rôzne príčiny, organizátori krajskej súťaže budú brať do úvahy návrhy príslušných regionálnych osvetových stredísk. Ak sa však súťaž uskutoční, nemôže postúpiť súťažiaci, ktorý sa na nej nezúčastnil.
Z každého regionálneho kola postupuje na krajskú súťaž víťaz každej súťažnej kategórie.
Krajské súťaže sa uskutočnia do 20. apríla 2008. Z nich na celoštátnu súťaž postúpia víťazi z každej súťažnej kategórie. Ak sa krajská súťaž neuskutoční, kraj nebude zastúpený na celoštátnej súťaži.
Upozornenie! Vo výberovej (nie postupovej) kategórii E – zlatý fond, nositelia ľudových tradícií nad 60 rokov, sa predstavia páry a jednotlivci, ktorých vyberie vyhlasovateľ súťaže na návrh krajskej poroty. Do tejto kategórie budú zaradení aj tanečníci (ak sa prihlásia), ktorí na Šaffovej ostrohe získali trojnásobné víťazstvo v jednotlivých kategóriách a boli zaradení do zlatého fondu.
Podmienky súťaže:

Súťaže sa môžu zúčastniť tanečníci – amatéri:

· ktorí v roku konania súťaže dovŕšia 12 rokov a sú trvale alebo prechodne bývajúci na území Slovenskej republiky
· tanečníci zo susedných štátov z Českej republiky, Poľska, Maďarska, Srbska a Ukrajiny-
Súťažiť môžu: 

· sólista, sólistka
· tanečný pár
· trojica, pokiaľ to príslušný tanec s pevnou formou vyžaduje.
Vek interpretov musí byť v intenciách rokov určených v jednotlivých kategóriách (napr. ak je pár zaradený do kategórie C, obidvaja tanečníci musia mať vek v rozmedzí od 16 do 35 rokov).
Súťažiaci budú rozdelení do týchto kategórií:

· kategória A: Šaffov tanec (videozáznam tanca môže na požiadanie za poplatok zaslať Hornozemplínske osvetové stredisko Vranov nad Topľou)

· kategória B: voľná kategória

a) interpreti od 16 do 60 rokov, ktorí si do súťaže pripravia tanec pôvodných nositeľov ľudových tradícií nad 60 rokov alebo tanec podľa interpretov zo „zlatého fondu“ Šaffovej ostrohy,
b) interpreti, ktorí na Šaffovej ostrohe získali trojnásobné víťazstvo a boli zaradení do zlatého fondu.
* Všetci súťažiaci v tejto kategórii musia predložiť pred celoštátnou súťažou videozáznam pôvodného nositeľa. V prípade tanečnej rekonštrukcie tanca je nutné dodať kópiu archívneho zápisu.
· kategória C: tanečníci od 16 do 35 rokov (voľný výber)

· kategória D: tanečníci od 35 do 60 rokov (voľný výber) – obidvaja súťažiaci musia mať nad 35 rokov
· kategória E: nositelia ľudových tradícií nad 60 rokov – zlatý fond (nesúťažná kategória)
· kategória F: tanečníci z Českej republiky, Maďarska, Ukrajiny, Srbska a Poľska (nesúťažná kategória)
· kategória G: tanečníci od 12 do 16 rokov – iba zo Slovenska (voľný výber)

Dĺžka súťažného vystúpenia: 2 – 4 minúty (tanečný materiál z územia Slovenskej republiky s výnimkou zahraničných interpretov).

Hudobný sprievod môžu tvoriť:

· sólisti inštrumentalisti (akordeón, heligónka, gajdica, gajdy a pod.)
· ľudová hudba (zabezpečuje organizátor celoštátnej súťaže) – v prípade požiadavky je potrebné včas zaslať sprievodnú hudbu (notový zápis, CD, audio nahrávku) súťažného tanca

· vlastná ľudová hudba – na vlastné náklady súťažiacich

· zvukový nosič CD, MG (na začiatku nahraná súťažná nahrávka)

Hudobný sprievod každého súťažiaceho musí vopred schváliť organizátor súťaže na príslušnom stupni, s prihliadnutím na organizačné a ekonomické podmienky.

Kritériá hodnotenia:

a/ objavnosť tanečného materiálu
b/ vhodnosť výberu tanečného a hudobného materiálu: zostavenie a plynulosť výstupu (napr. prevedenie jednotlivých tanečných motívov, väzieb, nástup, predspev, tanec ako celok), gradácia
c/ štýlové zvládnutie tanečného prameňa:
· schopnosť prispôsobiť interpretačné danosti podmienkam predvádzaného tanca a oblasti, z ktorej pochádza,
· motivická výstavba,
· zvládnutie jednotlivých motívov,
· vhodnosť ich zoradenia z hľadiska príbuznosti, náročnosti a gradácie,
· práca s tanečným motívom (jeho rozvíjanie), jej vhodnosť a účelovosť,

d/ technické a výrazové zvládnutie tanca: plynulosť, prirodzenosť a presvedčivosť interpretácie,

e/ celkový dojem:
· súhrn všetkých faktorov pôsobiacich na diváka (tanec, hudba, spev, výtvarný prejav),
· emotívny účinok celého výstupu.

Hodnotenie súťaže:

Súťaž bude hodnotiť odborná porota, ktorú na regionálnej úrovni na návrh metodika vymenuje riaditeľka KKS, na krajskej súťaži vedúci odboru kultúry VÚC, na celoštátnej súťaži generálny riaditeľ NOC Bratislava.

Bližšie informácie:
V prípade záujmu o účasť na prehliadke kontaktujte Kysucké kultúrne stredisko v Čadci

Moyzesova 1770, Čadca 022 01

Tomáš Mikolaj, odborný pracovník pre folklór

tel.: 041/433 12 51

e-mail: osvetaca@stonline.sk
www.kultura.e-kysuce.sk
